URIZAR KARETXE (EH Bildu, 2015-03-13):
Lehendakari andrea, eskerrik asko.
Ez dut uste inongo momentutan nik esan dudanik euskal bidea zerotik hasten dela, ez dut esan, ez dut esan.
Bertan argi geratzen da, eta nik uste argi utzi dudala, egungo egoera onartzen dela eta egungo egoera honetatik aurrera dela planteamendua.
Iraganaz ez dut hitz egin nik, beraz, nire ahoan ez ezazu jarri hitzik, etorkizunari buruz hitz egin dut eta etorkizuna idatzi gabe dago. Etorkizuna idatzi gabe dago.
Idatzi gabe dagoen heinean, orri zuria izan edo bakoitzak bere proposamena, baina adostasunetara heltzeko borondatea dagoen heinean, bidean berdina izan daiteke.
Orri zuri hartu baduzu lelo bezala zure argudio guztiak botatzeko, baina borondatea dagoen heinean, idatzita dagoena azkenean aldatzeko borondatea izan behar da, orri zuria badago idatzi egingo da.
Eta guk hori planteatzen dugu, denon artean idaztea proposatzen dugu edo dagoena idatzita, etorkizunera dagoena idatzita adostea, hori proposatzen dugu. Alderdien artean, denon artean, alderdien artean, noski, erakundeen artean, baina batez ere, zalantzarik gabe horiek gabe ezin daiteke, gizarte zibilean barneraturik.
EAk gaur egin duen edo egun egin duen aldaketa, trampas al solitario ez, lehendakari jauna, lehendakari Garaikoetxeak Ganbera honetan bertan argi utzi zuen, aspalditxo gainera, konfrontazio demokratiko instituzionala ezinbestean etorriko zela Madrilek Euskal Herriko eskubideak onartzen ez bazituen.
Klaro, aspaldi izan zen, orduan demokratikoa, biolentziarik gabekoa planteatzen zenean onargarria zen, gaur egun ez dago biolentziarik, orduan beste eskusa batzuk bilatu behar ditugu.
Eta iraultzaile, iraultzailea, ba esan dizut, revolucionario esan duzu, galdetu egin behar izan diot nire aldameneko bati itzulpena nola zen zeren eta iraultzailea ez da nik egunerokotasunean nik erabiltzen dudan terminoa.
Iraultzailea izango litzake behin betikoz EAJk noizbait prest egongo balitzake bere itsasontzi guztiak erretzeko herri honen alde. Hori bai izango litzateke iraultzailea.
Lehendakari, EAJk eta zuk zeuk badakizue herri honen aukera bakarra adostasuneko bide propioa egitea dela, barne adostasuna sustatutako bide propioa egitea. Hilabeteak daramazkizu hatz kozkorrak Moncloako ateetan behin eta berriz joaz uzten eta erantzuna, zuk zeuk esan duzu aurreko galdera egin dizutenean, erantzuna beti betikoa. Ez, ezezkoa, hori da erantzuna. Baina hor zaude, esperoan ea Madriletik esperantza etorriko den.
Eta esperantza berria bada Madrilgo Gobernuaren balizko aldaketa batek aterik irekiko balu, nik esperantza horri ez nioke ate guztiak irekiko. PP eta PSOEren borondatea agerikoa da. Argi utzi dute, Ramon Jauregiren azken agerraldian utzi zuen autogobernu ponentzian: "Ez da aldaketarik izango". Hori argi izan. Eta Podemosen aldaketa bada, oraindik ezezaguna da beraien aldetik hor zer etorri daitekeen.
Aldebikotasuna jartzen duzu Estatuarekin izan beharreko erlazioa mugarri, aldebikotasuna. Baina, mahaiaren beste aldekoek ez dute hori baliogarritzat jotzen, ez dute jotzen. Maila bereko entitate bezala tratatzea litzakeelako eta hori ez dute sekula onartuko.
Lehendakari, 1978an hasitako ziklo politikoa amaitzear dago, amaitzen ari da. Eredu okerrean oinarritu zen ziklo bat zen eta ustelkerien pipiak jota dago. Gure eredu eta bide propioa egiteko ordua heldu da, beste batzuek, zuk esan bezala, jada egiten ari diren bezala.
Ekin diezaiogun bideari, baina benetan. Ezin da Forondako zelaietan alderdi egunean botatako hitz hutsaletan gelditu.
Euskal gizartea esperoan daukagu eta guk geuk egingo dugu.